Vuoden tarjoilija

Vuoden Tarjoilija on alan ammattilaisten Suomen-mestaruuskilpailu, joka on järjestetty vuodesta 2013 lähtien. Vuoden Tarjoilija -kilpailu järjestetään samanaikaisesti Vuoden Kokki -kilpailun kanssa. Ensimmäisen Vuoden Tarjoilija -kilpailun voitti Maria Suihkonen. 

Vuoden Tarjoilija -kilpailujen järjestäjä on Wihurin Metro-tukku yhdessä Vuoden Tarjoilija -verkoston sekä yhteistyökumppaneiden kanssa. Tavoitteena on edistää suomalaisen ruokakulttuurin tunnettuutta Suomessa ja maailmalla.

Kilpailun kulku
Kilpailussa arvioidaan muun muassa asiakaspalvelutaitoja, tarjoilutaitoja sekä ruoan ja juoman yhdistämistä. Vuoden Tarjoilija -kilpailussa mitataan teknisen osaamisen lisäksi kilpailijoiden kykyä yhdistää elämyksellisyys aitoon asiakaskohtaamiseen haastavissakin tilanteissa. Kilpailijoiden taitoja myynnissä, suosittelussa ja ravintolan liikeidean sisäistämisessä arvioidaan myös. 

Tarjoilijoiden suomenmestari pääsee voittovuotensa aikana osallistumaan erilaisiin tapahtumiin, mediaesiintymisiin sekä yhteistyökumppaneiden kampanjoihin. Kilpailun tarkoituksena on sekä edistää alan huippuosaamista että tuoda esille ammatin vaativuutta ja monipuolisuutta. Vuoden Kokki ja Vuoden Tarjoilija -kilpailussa halutaan nostaa alan arvostusta ja korostaa sitä, että ravintolaelämykset luodaan aina yhdessä.  

Vuonna 2019 finaalin tehtävät koostuivat baari-, saliruoan valmistus- ja bistrotehtävistä. Kilpailun päätuomarina toimi Petra Granqvist.

 Vuoden Tarjoilija -kilpailun voittajat 
Kilpailun voittajat aikajärjestyksessä:

Maria Suihkonen (2013): Suihkonen oli ensimmäistä kertaa järjestettävän Vuoden Tarjoilija -kilpailun voittaja. Hän on voittanut aikaisemmin MM-hopeaa nuorten WorldSkills 2011 -kilpailussa ja PM-pronssia Nordic Waiter of the Year 2014 -kilpailussa. Suihkonen on työskennellyt ympäri Suomea Levin Hullun Poron toimipisteissä, Jyväskylässä ravintola Pöllöwaarissa ja Helsingissä aiemmin toimineessa Michelin tähdellä palkitussa ravintola Luomossa. Hän toimi Vuoden Tarjoilija 2018 -kilpailun kilpailujohtajana.
Toni Yksjärvi (2014): Yksjärvi voitti Vuoden Tarjoilija tittelin vuonna 2014 työskennellessään Gastrobar Emossa. Hän on työskennellyt muun muassa ravintola Seurahuoneella, Sipulissa ja ravintola EMOssa. Yksjärvi piti Vuoden Tarjoilija -kisavuodestaan ja sen aikaisista tapahtumista blogia.    
Saara Alander (2015): Vuoden 2015 tarjoilija Alander on voittanut myös 2016 horeca-alan arvostetun PRO-palkinnon Ravintolan asiakaspalvelija -kategoriassa. sekä Nordic Waiter of the Year -kilpailun vuonna 2016 . Vuonna 2017 hän voitti Rotisseurien Nuori Sommelier SM-kilpailun. Tällä hetkellä Alander työskentelee ravintola Savoyn ravintolapäällikkönä.  
Taneli Lehtonen (2016): Vuoden 2016 tarjoilija Lehtonen voitti Suomen Sommelierit Ry:n järjestämän Trophèe Laroche -kilpailun vuosina 2016 sekä 2017. Lehtonen on työskennellyt myös ravintola Nokassa, Savoyssa sekä kahdella Michelin tähdellä palkitussa Chez Dominiquessa, joka lopetti toimintansa vuonna 2013. Vuodesta 2015 hän on toiminut ravintola Murun sommelierinä. 
Ronny Malmberg (2017): Vuoden 2017 tarjoilija Malmberg voitti Suomen Hovimestarien Killan järjestämän Vuoden Hovimestari -kilpailun vuonna 2015. Hän on työskennellyt muun muassa ravintola Brondassa sekä muissa BW-ravintoloiden yksiköissä. Tällä hetkellä Ronny työskentelee ravintola Farangin kehittämispäällikkönä. 
Noora Sipilä (2018): Sipilä voitti Vuoden Tarjoilija 2018 -tittelin työskennellessään ravintola Orassa. Hän voitti maaliskuussa 2018 hopeaa Nordic Waiter of the Year -kilpailussa. Aikaisemmin hän on työskennellyt muun muassa ravintola Kaskiksessa ja Murussa.
Heidi Martikainen (2019): Martikainen voitti Vuoden Tarjoilija -kilpailun vuonna 2019 työskennellessään helsinkiläisen ravintola Farangin päähovimestarina. Hän työskenteli aluksi ravintolayrittäjävanhempiensa kanssa Fazerilla sekä hotelleissa. Hän on työskennellyt muun muassa Savoyssa, Solnassa ja Kulosaaren Casinolla.
Christian Angelov (2020): Angelov voitti Vuoden Tarjoilija -kilpailun työskennellessään Ravintola Finnjävelissä. Hän on aloittanut kilpailemisen jo opiskeluaikoinaan Perho Liiketalousopistossa. Angelov on kilpaillut Perho Liiketalousopiston aikoina mm. hovimestarikilpailussa. Työkokemusta hän on kartuttanut useasta huippuravintolasta kuten Ravintola Nokasta ja Savoy'sta. Tällä hetkellä hän työskentelee Ravintola Murussa.
Henna Kolehmainen (2021): Kolehmainen voitti Vuoden Tarjoilija -tittelin Kirjamessujen Viinikylässä järjestetyssä kilpailussa. Vuoden Tarjoilija -kisaan hän osallistui toisen kerran, mutta muuten Kolehmainen on kokenut kilpailija. Työkokemusta Kolehmaiselta löytyy laajalti lähtien 4 vuodenaikaa -lounasravintolasta yökerho Dorikseen. Viime vuosina hän on työskennellyt pitkälti fine diningin parissa Ravintola C:ssä. Tällä hetkellä hän työskentelee Tampereella Ravinteli Huber'issa juomatuotevastaavana.

 Lähteet 

 Aiheesta muualla 
 Vuoden Tarjoilija -kilpailun virallinen nettisivu

Luokka:Kilpailut
Luokka:Suomalaiset palkinnot
Luokka:Juomakulttuuri
Luokka:Ruokakulttuuri